આ જોગવાઈને કારણે વિજલપોર પાલિકાની વર્તમાન પાંખની મુદત પૂર્ણ થવાને પાંચ-છ મહિના બાકી રહ્યા છે ત્યારે રાજ્ય ચૂંટણી આયોગે વિજલપોર પાલિકાના વોર્ડોનું નવુ સીમાંકન જાહેર કરી દીધુ છે. નવા સીમાંકન મુજબ વિજલપોર પાલિકામાં હવે 12 જગ્યાએ કુલ 9 વોર્ડ જ રહેશે. આ તમામ વોર્ડમાં ચાર-ચાર બેઠકો રહેશે અને કુલ બેઠકો 36 રહેશે. સને 2011ની વસતિ ગણતરી મુજબ શહેરની વસતિ 81245 નોંધાયેલી છે અને આ વસતિને 9 વોર્ડમાં વહેંચવામાં આવી છે. વોર્ડની સરેરાશ વસતિ 9027 થાય છે. અહીં ઉલ્લેખનીય છે કે વિજલપોર શહેર રેલવે ટ્રેકની પૂર્વ અને પશ્ચિમ એમ બે વિભાગમાં વહેંચાયેલા છે ત્યારે નવા સીમાંકન મુજબ પૂર્વમાં 7 વોર્ડ અને પશ્ચિમમાં 2 વોર્ડ રહેશે. કુલ 36 બેઠકોમાં સ્ત્રીઓની અનામત બેઠક 18 રહેશે. સ્ત્રીઓની બેઠક સહિત કુલ અનામત બેઠકો 23 અને સામાન્ય બેઠકો 13 રહેશે.